L-UE ser tkompli tipprovdi l-assistenza biex tgħin lis-sħab iħejju għal sħubija futura mal-Unjoni Ewropea u tappoġġahom fil-proċess ta' adeżjoni tagħhom. Illum il-Kunsill qabel dwar il-pożizzjoni tiegħu (approċċ ġenerali parzjali) dwar l-abbozz ta' Regolament li jistabbilixxi l-Istrument għall-Assistenza ta' Qabel l-Adeżjoni (IPA III) għall-perijodu 2021-2027. It-test li ntlaħaq qbil dwaru ma jkoprix kwistjonijiet finanzjarji u orizzontali li ser jiddependu fuq il-qbil globali dwar il-qafas finanzjarju pluriennali li jmiss. L-assistenza ta' qabel l-adeżjoni tappoġġa lill-benefiċjarji biex jadottaw u jimplimentaw riformi politiċi, istituzzjonali, soċjali u ekonomiċi ewlenin biex jikkonformaw mal-valuri tal-UE u biex jallinjaw progressivament mar-regoli, l-istandards u l-politiki tal-UE. It-test tar-regolament jiffoka fuq l-elementi ewlenin li ġejjin: Attenzjoni fuq il-"fundamentali l-ewwel" Is-sħab li jaspiraw li jingħaqdu mal-Unjoni jridu jikkonformaw ma' xi kriterji ċentrali (il-"kriterji ta' Copenhagen"). Dawn il-kriterji jiffokaw fuq l-istat tad-dritt u d-drittijiet fundamentali, il-governanza ekonomika u t-tisħiħ tal-istituzzjonijiet demokratiċi u l-amministrazzjoni pubblika. Għalhekk l-istrument ser jiffoka speċifikament fuq ir-rispett ta' dawk il-kriterji. L-istrument jimmira wkoll li jimmobilizza investimenti strateġiċi fil-konnettività tal-infrastruttura, l-SMEs, l-effiċjenza fl-użu tal-enerġija, l-innovazzjoni u l-ekonomija diġitali. Impatt akbar permezz ta' aktar koerenza L-istrument ser jiżgura koerenza u komplementarjetà mal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI). Huwa ser iżid ukoll is-sinerġiji mal-politiki interni tal-UE f'għadd ta' oqsma ewlenin bħall-migrazzjoni, ir-riċerka u l-innovazzjoni, l-ambjent u l-azzjoni klimatika, it-trasport u l-konnettività tal-enerġija. Bilanċ bejn il-prestazzjoni, u sehem ġust u prevedibbiltà tal-assistenza. It-test li ntlaħaq qbil dwaru jikseb bilanċ bejn il-promozzjoni tal-prestazzjoni u l-iżgurar ta' sehem ġust ta' assistenza u prevedibbiltà għall-benefiċjarji. Fl-istess ħin, it-test jirreferi wkoll għall-possibbiltà li din l-assistenza titnaqqas b'mod proporzjonat u tiġi diretta bnadi oħra f'każijiet ta' rigressjoni jew nuqqas persistenti ta' progress mill-benefiċjarji. Huwa mfakkar ukoll li dan it-tnaqqis jista' jitreġġa' lura f'każijiet fejn il-progress dwar ir-riformi jerġa' jibda. Il-passi li jmiss Dan il-ftehim iwitti t-triq biex il-Presidenza tibda n-negozjati mal-Parlament Ewropew li jmiss. F'Ġunju 2018, il-Kummissjoni ppreżentat il-proposta tagħha għal Regolament li jistabbilixxi l-Istrument għall-Assistenza ta' qabel l-Adeżjoni (IPA III). Il-proposta tal-Kummissjoni tissuġġerixxi baġit globali għall-programm ta' €14.5-il biljun fi prezzijiet attwali għall-perijodu 2021-2027. Kien propost li dan il-baġit jiġi maqsum skont ħames prijoritajiet tematiċi u jkun allokat fuq il-bażi tal-prestazzjoni reali tal-benefiċjarji abbażi ta' valutazzjoni annwali. Ara l-paġna tal-laqgħa